Illum l-ambaxxaturi tal-istati membri fil-Kunsill approvaw sensiela ta' proposti leġiżlattivi bil-għan li s-settur tat-trasport jitħejja għax-xenarji kollha possibbli fl-1 ta' Jannar 2021. Dawn il-miżuri ta' kontinġenza, kif jinsab hawn taħt, ser itaffu xi wħud mit-tfixkil sinifikanti li ser iseħħ fl-1 ta' Jannar f'każ li ma jkunx hemm ftehim mar-Renju Unit: Konnettività bażika fit-trasport bl-ajru: ir-regolament propost ser jiżgura l-forniment ta' ċerti servizzi tal-ajru bejn ir-Renju Unit u l-UE għal 6 xhur, dment li r-Renju Unit jiżgura l-istess. Sikurezza tal-avjazzjoni: ir-regolament propost ser jiżgura li diversi ċertifikati ta' sikurezza għall-prodotti jkunu jistgħu jkomplu jintużaw fl-inġenji tal-ajru tal-UE mingħajr tfixkil, u b'hekk jiġi evitat li l-inġenji tal-ajru tal-UE jinżammu fuq l-art. Konnettività bażika bit-triq: ir-regolament propost ikopri l-konnettività bażika fir-rigward tat-trasport tal-merkanzija bit-triq, kif ukoll tat-trasport tal-passiġġieri bit-triq għal 6 xhur, sakemm ir-Renju Unit jiżgura l-istess lit-trasportaturi tal-UE. Passi li jmiss L-approvazzjoni tal-lum tagħti mandat lill-presidenza Ġermaniża biex tidħol f'negozjati aċċellerati mal-Parlament Ewropew għall-adozzjoni tal-atti leġiżlattivi proposti fl-ewwel qari qabel tmiem is-sena. Informazzjoni ġenerali Ir-Renju Unit ħareġ mill-Unjoni Ewropea fil-31 ta' Jannar 2020. Dak iż-żmien, iż-żewġ naħat qablu dwar perjodu ta' tranżizzjoni sal-31 ta' Diċembru 2020, li matulu d-dritt tal-UE jkompli japplika għar-Renju Unit. L-UE u r-Renju Unit qed jużaw dan il-perjodu biex jinnegozjaw it-termini tas-sħubija futura tagħhom. L-eżitu ta' dawn in-negozjati huwa inċert.